Мартин Прингл

**Мартин Улф Прингл** (роден на 18 ноември 1970 година, во Гетеборг) — шведски фудбалски тренер и поранешен фудбалер, напаѓач.

## Биографија
Мартин Прингл бил роден во Гетеборг во 1970 година. Неговиот татко е од Јамајка, од каде се преселил во Лондон, Англија, кога требало да студира за електроинженер. Таму тој ја запознал мајката на Мартин која била бејби-медицинска сестра и од таму двојката се преселила во Шведска во 1960-тите години.

Прингл започнал да игра фудбал на седумгодишна возраст, кога неговиот татко му подарил дрес од Тотенхем. Тој го загубил својот татко во 1985 година.

На возраст од 18 години, тој направил пауза од фудбалот, за да отслужи воена служба во воената морнарица *[[Navy SEALs]]*.

## Клупска кариера
### Почетоци и Хелсингборг
По отслужување на воената служба Прингл му се вратил на фудбалот во 1991 година, започнувајќи ја својата кариера во малиот шведски клуб Стенугсундс, паралелно работејќи како лимар.

Тој не играл професионален фудбал сè до своите 24 години, кога се приклучил на Хелсингборг во 1994 година. Иако бил напаѓач, во првите години по доаѓањето во Хелсингборг, тој играл како централен дефанзивец, откако тренерот му рекол дека му треба брзина и физичка подготвеност во центарот на одбраната.

Својот прв погодок во првата лига на Шведска го постигнал на 4 август 1994 година, во победата со 3-2 на домашен терен над Вестра Фрелунда. Само три дена подоцна, тој го постигнал победничкиот гол во победата над Хекен повторно со резултат 3-2.

Откако првата сезона во Хелсингборг ја завршил со 21 настапи и 3 гола во првенството, во втората Прингл иако играјќи повторно како дефанзивец се прославил и со постигнување на голови; тој постигнал 7 гола во првенството, завршувајќи како втор клупски стрелец и помагајќи му на клубот да го освои второто место. Во неговата трета сезона, тој бил вратен на неговата вистинска позицијата во нападот, постигнувајќи пет гола во првенството вклучувајќи ги и двата во победата со 2-0 над Естерс. На 6 август 1996, дебитирал во европските натпреварувања, постигнувајќи гол во натпреварот против Динамо Минск (1-1) во квалификациите за Купот на УЕФА; тој постигнал гол и во реваншот, помагајќи му на својот клуб да се квалификува за главната фаза на натпреварувањето.

### Бенфика
Во октомври 1996 година, Прингл потпишал за португалската екипа Бенфика. Своето деби за клубот го направил на 21 октомври 1996, во победата со 2-0 над Ештрела Амадора. Своите први голови во дресот на Бенфика ги постигнал во првенствената победа со 1-5 на гости кај Леса, кога двапати ја затресол мрежата на домаќините. На 8 февруари 1997, го постигнал својот трет гол за Бенфика во првенството носејќи му победа на својот тим од 1-0 над Жил Висенте. Три дена подоцна, тој постигнал уште еден гол, во победата со 2-1 над Маритимо во Купот на Португалија. Во споменатото натпреварување, *„орлите“* стигнале до финалето каде биле поразени со 3-2 од Боавишта, а Прингл се појавил како замена во второто полувреме. Во неговата прва сезона со Бенфика, тој се мачел да избори минути за игра, забележувајќи само 17 настапи во првенството и купот.

Со доаѓањето во Португалија, напаѓачот се соочил со бројни проблеми, пред се разликата во фудбалот меѓу оној кој се играл таму и оној на кој бил навикнат во својата родна Шведска, поради што речиси во текот на целиот негов престој во клубот не бил во преден план во офанзивната линија на Бенфика. По завршувањето на кариерата, Прингл во едно интервју признал дека технички се чувствувал инфериорно во однос на своите соиграчи од Бенфика: „Според шведските стандарди, бев технички добар играч, но кога пристигнав во Бенфика не можев ниту да направам ниту два допира со топката, имаше огромна разлика помеѓу мене и другите играчи, технички бев зад сите. Тогаш сфатив колку се добри врвните играчи“.

Неговиот највпечатлив момент во сезоната 1997-1998, се случил во првенствениот натпревар на домашен терен против Ештрела Амадора; Прингл постигнал два гола за само три минути, носејќи им водство на „орлите“ од два гола предност на полувремето, но во продолжението тие неуспеале истата да ја сочуваат и натпреварот завршил нерешено 2-2. Во сезоната 1998-1999, Прингл бил стартер во првите три првенствени натпревари на Бенфика, сите добиени и постигнал гол во третиот против Беира-Мар. Во четвртиот тимот загубил од  во гости со 1-0 и од тој момент судбината на шведскиот напаѓач се променила; со доаѓањето на новите напаѓачи Дин Сондерс и Жорже Кадете, тој брзо паднал во хиерархијата од прв до последен избор, по што во разговор со тренерот Греам Сунес побарал да биде продаден во Англија (земјата од каде што доаѓа Сунес) и да си замине од Бенфика.

Вкупно во дресот на Бенфика одиграл 55 натпревари и постигнал 8 гола. Неколку португалски медиуми го селектирале Прингл како едно најголемите промашувања на Бенфика.

### Чарлтон Атлетик
Во јануари 1999 година, по препорака на неговиот тренер од Бенфика, Греам Сунес, Прингл му се приклучил на англискиот клуб од Премиер лигата, Чарлтон Атлетик, на двомесечна позајмица. Под раководство на Алан Карбишли, клубот беше вмешан во битката за испаѓање и го довел Прингл за да ги засили напаѓачките редови, во кои веќе биле вклучени играчи како Клајв Мендонка, Енди Хант и Кевин Лизби. Своето деби во Премиер лигата го направил на 9 јануари 1999 година, во поразот со 3–1 на гостувањето кај Саутхемптон кога тој го заменил Стив Џонс во 71-вата минута.

Во својот втор натпревар за Чарлтон, Прингл постигнал драматичен израмнувачки гол во 90-тата минута против Њукасл Јунајтед во ремито 2-2 на Вали. Во март 1999 година, по двомесечната позајмица во клубот, тој потпишал траен договор за надомест од 800.000 фунти, но на крајот не бил во можност да им помогне на Атлетик да избегнат испаѓање од Премиер лигата 1998-1999, завршувајќи ја сезоната со три гола во 18 натпревари. Во следната сезона, Прингл и Чарлтон ја освоиле титулата во Првата дивизија, за која тој придонел со 4 гола во 32 настапи, и заработиле автоматско враќање во Премиер лигата. Тој останал фаворизиран напаѓач во тимот и за време на сезоната 2000-2001, постигнувајќи уште еден гол во Премиер лигата против Челси во победата со 2–0 на 18 ноември 2000 година, но ја поминал речиси целата сезона надвор од терените поради повреда во потколеницата. Неговиот последен натпревар во кариерата во Премиер лигата, се случил на 1 јануари 2001, во победата на Чарлтон на домашен терен над Арсенал со 1-0, влегувајќи како замена на местото на Шон Бартлет во 80-тата минута.

### Позајмицата во Гримсби Таун и завршување на кариерата
По една цела година без настап поради повреда, по опоравувањето Прингл бил позајмен на тимот од Првата дивизија, Гримсби Таун, заедно со соиграчот од Чарлтон Енди Тод, во февруари 2002 година. Тој го имал своето деби за својот нов клуб во ремито 0-0 на гостувањето против Нотингем Форест на 23 февруари 2002 година. Во неговиот втор натпревар за клубот, при резултат 3–1 во нивна корист против Стокпорт Каунти, противничкиот одбранбен играч Дејв Чалинор, направил опасен старт врз Прингл, при што му ја скршил едната нога на две места. Тој веднаш бил префрлен во Болницата „Дајана, принцезата од Велс“ во Гримсби.

И покрај повредата, на Прингл подоцна му била дадена можност да остане во Чарлтон, му бил даден број во тимот и бил регистриран за сезоната 2002–2003. Сепак, на 4 ноември 2002 година, тој бил принуден да се повлече.

## Репрезентативна кариера
За шведската репрезентација, Прингл одиграл два натпревари, еден во 1995 и еден во 1996 година, постигнувајќи гол во вториот против  на Купот на Месечева нова година.

## Статистика
*Статистиката е ажурирана на 26 ноември 2025.*

## Наводи

## Надворешни врски

*Мартин Прингл на transfermarkt
*Мартин Прингл на espn

Категорија:Живи луѓе
Категорија:Родени во 1970 година
Категорија:Шведски фудбалери
Категорија:Фудбалери на ФК Бенфика
Категорија:Фудбалери на ФК Чарлтон Атлетик
Категорија:Фудбалери од Премиер Лига